Miroslav Škoro za HRT je potvrdio da, nakon ovakvih rezultata HRejtinga, razmatra mogućnost kandidature na predsjedničkim izborima. Naime, Škoro se u prvom pojavljivanju u anketi HRT-a o mogućim kandidatima za predsjednika našao odmah na trećem mjestu s gotovo 10% podrške.

“Ako je hollywoodski glumac mogao dva mandata voditi svjetsku velesilu, ako je u Ukrajini prekjučer za predsjednika mogao prisegnuti bivši komičar, zašto na čelu Hrvatske, u kojoj se političari dosad nisu baš dokazali i iskazali, ne bi bio pjevač!?”, istaknuo je Škoro.

Podsjetimo, jedan od najpopularnijih i najuspješnijih konzervativnih američkih predsjednika bio je upravo bivši hollywoodski glumac Ronald Reagan vladao SAD-om od 1981. do 1989. godine.

“Narod nešto traži, traži neku alternativu, traži neku opciju, a s obzirom na to da sam ja cijeli život pisao pjesme koje su vrlo povezane s tim narodom i s tom stvarnošću u kojoj živimo, pa ako narod nešto poručuje onda o tome treba razmisliti ozbiljno”, dodaje.

O Škori kao kandidatu ozbiljno razmišljaju i politički analitičari.

“Ja bih vas željela podsjetiti da je riječ o čovjeku koji ima doktorat znanosti koji ima znanje jezika i što je jako bitno za tu funkciju”, kaže Smiljana Leinert Novosel s Fakulteta političkih znanosti.

“Čini se da bi on oteo glasove upravo KGK, jer je to zapravo slično biračko tijelo, odnosno biračko tijelo na koje ona računa ako se odluči za drugi mandat”, dodaje.

Škoro je i za N1 otkrio da ga je taj rezultat natjerao da dobro razmisli o mogućoj kandidaturi.

“Ja nisam niti istaknuo kandidaturu niti sam složio nekakav program temeljem kojeg bi se uopće trebao pojavljivati u tim anketama. Mislim da je to zaista na neki način iznjedreno. Jedno što ja imam od tog programa u političkom smislu je svoj život, svoje stavove i svoje pjesme”, kaže Škoro.

“Ne mogu zanemariti činjenicu da je 10 posto ljudi reklo to što je reklo. To ne može zanemariti nitko, ni vi ni ja, to je ozbiljna stvar”, rekao je Škoro N1 televiziji.

Na pitanje znači li to da ne odbacuje mogućnost da se kandidira za predsjednika Škoro odgovara: “Ne mogu je odbaciti nakon ovih deset posto.”

Škoro – doktor ekonomije, bivši generalni konzul, saborsku zastupnika…

Miroslav Škoro po struci je doktor ekonomije. Od 1995. do 1997. obnašao je dužnost generalnog konzula u Mađarskoj, a 2007. na parlamentarnim izborima postao je saborski zastupnik HDZ-a. Razočaran u politiku HDZ-a, dao je ostavku nakon samo 8 mjeseci.

Među poslovnim iskustvima Miroslava Škore važno je izdvojiti da je od 2001. do 2006. bio predsjednik uprave Croatia Recordsa.

Škoro je već u prvom pojavljivanju u anketama potukao i Božu Petrova.

“Ja ne mogu vjerovati da se uopće rade ankete da je netko rekao da. Netko se ženi, a nemamo da. Ali znate što je dobro kod Miroslava Škore, on barem se neće mučiti oko angažmana pjevača u kampanji”, kaže Mostov Nikola Grmoja.

Bivši predsjednik Ivo Josipović. Josipović je kazao da Škoru ne treba podcijeniti, ali je ocijenio kako će HDZ-ovi birači ipak biti poslušni stranci.

Podržite nas! Kako bismo Vas mogli nastaviti informirati o najvažnijim događajima i temama koje se ne mogu čitati u drugim medijima, potrebna nam je Vaša pomoć. Molimo Vas podržite Narod.hr s 50, 100, 200 ili više kuna. Svaka Vaša pomoć nam je značajna! Hvala Vam! Upute kako to možete učiniti možete pronaći OVDJE

Izvor: narod.hr/N1/HRT